Adjunkminister ontvoer: Vier vasThabang Makwetla, adjunkminister van justisie en korrektiewe dienste. Foto: Flickr/GovernmentZA Vier verdagtes is in hegtenis geneem nadat Thabang Makwetla, adjunkminister van justisie en korrektiewe dienste, en twee veiligheidswagte Sondagaand ontvoer en later in ŉ veld naby Brits in Noordwes afgelaai is. Die polisie het Vrydag in ŉ verklaring gesê ŉ taakspan bestaande uit lede van die SAPD se eenheid vir georganiseerde misdaad, speurdienste en misdaadintelligensiedienste, het vandeesweek onverpoos gewerk om die ontvoerders vas te trek. Maroela Media het vroeër berig Makwetla het Sondag omstreeks 19:30 die Life Riverfield-hospitaal in Johannesburg besoek en met twee veiligheidswagte van die hospitaal staan en praat toe vier onbekende mans hulle genader het. Die verdagtes het vuurwapens op hulle gerig en in ŉ voertuig gedwing. Hulle het eers na ŉ onbekende huis gery waar Makwetla van sy selfoon, beursie en ander persoonlike besittings beroof is, voordat hulle hom na ŉ kitsbank geneem en gedwing het om geld te onttrek. Die verdagtes het Makwetla en die veiligheidswagte daarna in die Madidi-gebied in Noordwes afgelaai en weggejaag. Volgens die polisie het hulle betroubare inligting oor die verdagtes wat by die voorval betrokke was, bekom en die eerste verdagte, Brandon Mashigo (24), is Maandag omstreeks 18:00 in Ga-Rankuwa in hegtenis geneem. Hy het reeds in die Pretoria-landdroshof op aanklagte van motorkaping en ontvoering verskyn, waar die saak uitgestel is. Mashigo was glo uit op borgtog in verband met ŉ soortgelyke voorval toe hy in hegtenis geneem is. Vanoggend tussen 02:00 en 06:00 is nog drie verdagtes onderskeidelik in Atteridgeville, Montana en Chantelle in Pretoria in hegtenis geneem. Daar is ook op ŉ vuurwapen en ŉ polshorlosie beslag gelê. Die drie verdagtes sal Maandag saam met Mashigo in die Ga-Rankuwa-landdroshof verskyn.